作者:朱仲晦
標題:答王無功問故園
內容:我從銅州來，見子上京客。問我故鄉事，慰子羈旅色。子問我所知，我對子應識。朋遊總強健，童稚各長成。華宗盛文史，連牆富池亭。獨子園最古，舊林間新坰。柳行隨堤勢，茅齋看地形。竹從去年移，梅是今年榮。渠水經夏響，石苔終歲青。院果早晚熟，林花先後明。語罷相歎息，浩然起深情。歸哉且五鬥，餉子東皋耕。